
   REPUBLIKA HRVATSKA
   BRODSKO-POSAVSKA ŽUPANIJA 
   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU  OKOLIŠA 
Odsjek za infrastrukturu, zaštitu okoliša i obnovu

KLASA:UP/I 352-02/26-01/2
URBROJ: 2178-03-02/4-26-8
Slavonski Brod,  25. rujan  2026. godine


Brodsko-posavska županija, OIB 27400987949, Upravni odjel za graditeljstvo, infrastrukturu i zaštitu okoliša, temeljem članka 48. stavak 5., vezano uz članak 46. stavak 2. Zakona o zaštiti prirode („Narodne novine“,  br. 80/13, 15/18, 14/19, 127/19 i 155/23),  povodom zahtjeva Općine Bebrina (OIB 52630455645), iz Bebrine, Bebrina 83, za provedbom postupka Prethodne ocjene prihvatljivosti za ekološku mrežu  Izmjena i dopuna Programa raspolaganja poljoprivrednim zemljištem u vlasništvu Republike Hrvatske na području Općine Bebrina,  nakon provedenog postupka, donosi

R   J   E   Š   E   NJ   E

1. Izmjene i dopune Programa raspolaganja poljoprivrednim zemljištem u vlasništvu Republike Hrvatske na području Općine Bebrina, prihvatljive su za ekološku mrežu.

1. U cilju očuvanja ugroženih i rijetkih stanišnih tipova, sukladno članku 48. stavku 8. Zakona o zaštiti prirode, ističu se sljedeći uvjeti zaštite prirode  koji se dodaju u Program: 
0. na kčbr. 455/1 i 489 k.o. Zbjeg, dijelove koji obuhvaćaju ugroženi i rijetki stanišni tip A.4.1. Tršćaci, rogozici, visoku šiljevi i visoki šaševi (Razred PHRAGMITO-MAGNOCARICETEA Klika in Klika et Novȧk 1941) ne koristiti u poljoprivredne svrhe;
0. iz Programa izuzeti katastarske čestice koje se nalaze unutar Značajnog krajobraza Jelas polje, a predstavljaju šumska staništa formiranih odsjeka kojima se gospodari sukladno šumskogospodarskim planovima;
0. dijelove katastarskih čestica koje se nalaze unutar Značajnog krajobraza Jelas polje, a predstavljaju šumska staništa formiranih odsjeka, kojima se gospodari sukladno šumskogospodarskim planovima, ne koristiti u poljoprivredne svrhe;
0. pri čišćenju površina obraslih drvenastom vegetacijom ostavljati zavičajnu (autohtonu) priobalnu vegetaciju i ostale rubne pojaseve zavičajnog (autohtonog) drveća i grmlja;
0. zabranjeno je krčenje šumskih površina koje predstavljaju staništa poplavnih šuma.

1. Ovo Rješenje se objavljuje  na mrežnim stranicama Brodsko-posavske županije.


O  b  r  a  z  l  o  ž  e  nj  e

Upravni odjel za graditeljstvo, infrastrukturu i zaštitu okoliša je zaprimio zahtjev Općine Bebrina iz Bebrine, Bebrina 83, za provođenjem postupka prethodne ocjene prihvatljivosti za ekološku mrežu za Izmjene i dopune  Programa raspolaganja poljoprivrednim zemljištem u vlasništvu Republike Hrvatske na području Općine Bebrina  (u daljnjem tekstu: Izmjene i dopune Programa),  dana 8. lipnja 2026. god. (KLASA: 320-02/25-01/3, URBROJ:2178-2-01-26-36). Uz zahtjev je  sukladno odredbama članka 48. stavka 2. Zakona o zaštiti prirode, dostavljen nacrt teksta Programa sa dokumentacijom.  

U provedbi postupka ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i mišljenje Zavoda za zaštitu okoliša i prirode Ministarstva zaštite okoliša i zelene tranzicije, te je utvrđeno sljedeće.

Upravni odjel  je  sukladno članku 48. stavak 3. Zakona o zaštiti prirode, dopisom (KLASA: UP/I 352-02/26-01/2, URBROJ:2178-03-02/4-26-2, od  9. lipnja 2026. god.), zatražio prethodno mišljenje Ministarstva zaštite okoliša i zelene tranzicije, Zavoda za zaštitu okoliša i prirode. Zavod je zatražio nadopunu dokumentacije (KLASA:352-03/26-05/254, URBROJ:517-08-3-2-2-26-2). U skladu sa traženim, Upravni odjel je obavijestio nositelja zahtjeva Zaključkom (KLASA: UP/I 352-02/26-01/2, URBROJ:2178-03-02/4-25-4, od  3. srpnja 2026. god.),  koji je  dopunio i doradio  dokumentaciju u skladu sa zatraženim  dana 4. kolovoza 2026. godine. Zavod izdao mišljenje (KLASA:352-03/26-05/254, URBROJ:517-08-3-2-2-26-4, od 10. rujna 2026. godine), u kojem smatraju da su Izmjene i dopune Programa prihvatljive, nije potrebno provoditi Glavnu ocjenu te su utvrđeni uvjeti zaštite prirode.

Nositelj izrade Izmjena i dopuna Programa je Općina Bebrina. Obuhvat se odnosi na administrativno područje Općine Bebrina.
Razlozi za izradu Programa proizlaze iz odredbi članka 29. Zakona o poljoprivrednom zemljištu („Narodne novine“, br. 20/18, 115/18, 98/19, 57/22, 136/25). Programom će se riješiti raspolaganje poljoprivrednim zemljištem i stavljanje u funkciju proizvodnje državnog poljoprivrednog zemljišta. Osnovni cilj Programa je stvaranje uvjeta za raspolaganje poljoprivrednim zemljištem u državnom vlasništvu koje mora biti u funkciji poljoprivredne proizvodnje, uzimajući u obzir tradicijsku proizvodnju kraja i specifičnosti pojedinih poljoprivrednih površina definiranih Programom. 
Temeljem Programa  će Općina preko svojih službi i nadležnih institucija, provoditi stalni nadzor i poduzimati mjere za nepoštivanje preuzetih obveza za one koji raspolažu državnim poljoprivrednim zemljištem. 

Za Program raspolaganja poljoprivrednim zemljištem u vlasništvu RH za područje Općine Bebrina je proveden postupak Prethodne ocjene prihvatljivosti za ekološku mrežu  i nadležno Ministarstvo zaštite okoliša i energetike je izdalo rješenje (KLASA: UP/I 612-07/18-71/137, URBROJ:517 -05-2-3-18-5, od 17. rujna 2018. godine), kako je isti prihvatljiv za ekološku mrežu. U navedenom postupku su, u cilju očuvanja zaštićenog područja – značajni krajobraz Jelas polje, strogo zaštićenih vrsta i ugroženih i rijetkih stanišnih tipova za koje nisu izdvojena područja ekološke mreže, utvrđeni  uvjeti zaštite prirode koje su važeći za Program. 

Program kao predviđeni oblik raspolaganja katastarskim česticama utvrđuje zakup, zakup za ribnjake, prodaju i povrat, a dio katastarskih čestica obuhvaćenih Programom  ima neki od sljedećih statusa dosadašnjeg (trenutnog) oblika raspolaganja zakup (do 2031., 2049., 2050. i 2051. godine) i zakup za ribnjake (do 2068. godine). 

Sukladno Zakonu o poljoprivrednom zemljištu, planirani načini korištenja katastarskih čestica predviđenih za zakup ne definiraju se Programom, već se utvrđuju Gospodarskim programom koji je sastavni dio ponude na javnom natječaju, koji se raspisuje nakon donošenja Izmjena i dopuna Programa.

Sukladno dostavljenoj dokumentaciji, do Izmjena i dopuna Programa dolazi redi revidiranja obuhvaćenih katastarskih čestica i usklađivanja Programa s trenutnim stanjem poljoprivrednih čestica. 

Na području  katastarskih čestica obuhvaćenih Izmjenama i dopunama Programa,  nalaze se područja ekološke mreže (Uredba o ekološkoj mreži  i nadležnostima javnih ustanova za upravljanje područjima ekološke mreže,  „Narodne novine“, br. 80/19, 119/23, 87/25 i 123/25), Posebno područje očuvanja značajno za vrste i stanišne tipove (PPOVS): HR2001326 Jelas polje s ribnjacima i HR2001311 Sava nizvodno od Hrušćice i Područje očuvanja značajno za ptice (POP) HR1000005 Jelas polje.

Detaljni podaci o područjima ekološke mreže na području Općine Bebrina dostupni su u sklopu informacijskog sustava zaštite prirode Bioportal (https://www.bioportal.hr ).

Obuhvat Izmjena i dopuna Programa se dijelom  preklapa sa područjem zaštićenim temeljem Zakona o zaštiti prirode, značajni krajobraz Jelas polje  i posebni ornitološki rezervat Jelas ribnjaci. 

Uvidom u dostavljenu dokumentaciju, dio katastarskih čestica koje su obuhvaćene Programom (kčbr. 455/1 i 455/2 k.o. Zbjeg), djelomično obuhvaćaju formirane odsjeke državnih šuma odnosno gospodarske jedinice „Sava – Slavonski Brod – Slavonski Šamac“, a gospodarske jedinice „Bebrina – Šumeće“ (privatnih šumoposjednika) te Značajni krajobraz Jelas polje. Napominje se da je sve čestice odnosno dijelove čestica koje se nalaze unutar obuhvata  navedenih gospodarskih jedinica te koje predstavljaju šumsko zemljište, potrebno  izuzeti iz Programa.

Katastarske čestice koje su smještene unutar PPOVS HR2001326 Jelas polje s ribnjacima i POP HR1000005 Jelas polje, predstavljaju površine u dugogodišnjem zakupu za ribnjake (do 2068. godine) te provedbom Programa neće doći do promjene njihove namjene, odnosno značajnog gubitka ili degradacije staništa pogodnih za ciljane vrste navedenih područja ekološke mreže.  Provedenom analizom rasprostranjenosti ciljnih stanišnih tipova i staništa pogodnih za ciljne vrste područja ekološke mreže u odnosu na katastarske čestice obuhvaćene Programom, Prethodnom ocjenom može se isključiti mogućnost značajnih negativnih utjecaja provedbe Programa na ciljeve očuvanja i cjelovitost područja ekološke mreže te se smatra da je Program prihvatljiv i nije potrebno provesti Glavnu ocjenu.

U cilju očuvanja ugroženih i rijetkih stanišnih tipova, sukladno članku 48. stavku 8. Zakona o zaštiti prirode, ističu se u izreci ovog rješenja sljedeći uvjeti zaštite prirode,  koji se ugrađuju u Program i postaju njegov sastavni dio: 
· na kčbr. 455/1 i 489 k.o. Zbjeg, dijelove koji obuhvaćaju ugroženi i rijetki stanišni tip A.4.1. Tršćaci,  rogozici, visoku šiljevi i visoki šaševi (Razred PHRAGMITO-MAGNOCARICETEA Klika in Klika et Novȧk 1941) ne koristiti u poljoprivredne svrhe;
· iz Programa izuzeti katastarske čestice koje se nalaze unutar Značajnog krajobraza Jelas polje, a predstavljaju šumska staništa formiranih odsjeka kojima se gospodari sukladno šumskogospodarskim planovima;
· dijelove katastarskih čestica koje se nalaze unutar Značajnog krajobraza Jelas polje, a predstavljaju šumska staništa formiranih odsjeka, kojima se gospodari sukladno šumskogospodarskim planovima, ne koristiti u poljoprivredne svrhe;
· pri čišćenju površina obraslih drvenastom vegetacijom ostavljati zavičajnu (autohtonu) priobalnu vegetaciju i ostale rubne pojaseve zavičajnog (autohtonog) drveća i grmlja;
· zabranjeno je krčenje šumskih površina koje predstavljaju staništa poplavnih šuma.

Uz pretpostavku zadržavanja mozaika oranica, pašnjaka, livada, šuma,  i da se u pravilu ne planira promjena načina korištenja poljoprivrednog zemljišta, te  osiguranje povoljnog stanja očuvanja strogo zaštićenih vrsta, ugroženih i rijetkih stanišnih tipova kao i temeljnih vrijednosti zaštićenih područja, ne očekuju se značajni negativni utjecaji na ciljeve očuvanja i cjelovitost područja ekološke mreže

Korištenje ostalih katastarskih čestica Programa (kao nastavak trenutnog i/ili provedba budućeg određenog načina korištenja), neće značajno utjecati na ugrožene i rijetke  stanišne tipove, te na strogo zaštićene  vrste.

Slijedom iznijetog u provedenom postupku Prethodne ocjene prihvatljivosti za ekološku mrežu, analizom rasprostranjenosti ciljnih stanišnih tipova i staništa pogodnih za ciljne vrste područja ekološke mreže te mogućih  utjecaja provedbe predmetnog Programa  na ciljeve očuvanja i cjelovitost područja ekološke mreže, uvažavajući gore navedeno mišljenje Ministarstva, kao i načine korištenja specifičnih katastarskih čestica (propisani uvjeti zaštite prirode), ocijenjeno je kako se za Izmjene i dopune Programa raspolaganja poljoprivrednim zemljištem u vlasništvu Republike Hrvatske za područje Općine Bebrina, može  isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, zbog karakteristika  Programa – Programom se određuje predviđeni način raspolaganja poljoprivrednog zemljišta.  
Sukladno navedenom, riješeno je kao u izreci, te za Izmjene i dopune Programa nije potrebno provesti postupak Glavne ocjene.

Za naknadno dopunjavanje Programa te dodatnih izmjena i/ili dopuna Programa, potrebno je ponovno provesti postupak Prethodne ocjene prihvatljivosti za ekološku mrežu.

Ovaj Upravni odjel  je u mišljenju (KLASA:351-03/26-03/20, URBROJ: 2178-03-02/4-26-2, od 29. travnja 2026. godine) utvrdio kako je predmetni Program dokument općenitog strateškog karaktera,  neće direktno utjecati na ostale relevantne strategije, planove ili programe, te  procjenjuje kako neće značajnije  opteretiti postojeće stanje okoliša. Programom nisu  planirani zahvati koji podliježu postupku procjene, odnosno ocjene o potrebi  procjene utjecaja na okoliš iz Priloga I., II. i III.  Uredbe o procjeni utjecaja zahvata na okoliš („Narodne novine“, br. 61/14 i 3/17) te za Program nije obvezna provedba postupka strateške procjene utjecaja na okoliš ili ocjene o potrebi strateške procjene utjecaja na okoliš.

Člankom 46. stavkom 2. Zakona o zaštiti prirode, propisano je da upravno tijelo provodi prethodnu ocjenu i glavnu ocjenu za strategije, planove ili programe koji se pripremaju i/ili donose na lokalnoj razini, kao i za one koji se pripremaju i/ili donose na lokalnoj razini, a za koje je posebnim propisom kojim se uređuje zaštita okoliša, određena obveza strateške procjene ili ocjene o potrebi strateške procjene.

Nadalje, člankom 48. stavkom 5. Zakona o zaštiti prirode, propisano je  ako upravno tijelo isključi mogućnost značajnijih negativnih utjecaja strategije, plana ili programa na ciljeve očuvanja i cjelovitost područja ekološke mreže, donosi rješenje da je strategija, plan ili program, prihvatljiv za ekološku mrežu.

Članak 48. stavak 7. Zakona o zaštiti prirode propisuje da rješenje iz stavka 5. i 6. navedenog članka, sadrži podatke o strategiji, planu ili programu, podatke o ekološkoj mreži, obrazloženje razloga na temelju kojih je isključena mogućnost značajnih negativnih utjecaja na ciljeve očuvanja i cjelovitost područja ekološke mreže ili obrazloženje razloga na temelju kojih je utvrđena obveza provedbe Glavne ocjene.

Članak 48. stavak 8. Zakona o zaštiti prirode propisuje da rješenje iz stavaka 5. i 6. navedenog članka sadrži i uvjete zaštite prirode ako se radi o strategiji, planu ili programu u čijem se obuhvatu nalaze zaštićena područja, strogo zaštićene vrste i/ili ugroženi i rijetki stanišni tipovi za koje nisu izdvojena područja ekološke mreže.

U skladu sa člankom 51. stavak 2. Zakona o zaštiti prirode, ovo Rješenje se objavljuje se na mrežnoj stranici Brodsko-posavske županije (www.bpz.hr).


Uputa o pravnom lijeku
Protiv ovog Rješenja može se izjaviti žalba Ministarstvu zaštite okoliša i zelene tranzicije, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku na adresu: Petra Krešimira IV. br. 1, 35000 Slavonski Brod, usmeno na zapisnik ili se šalje poštom, odnosno dostavlja elektronički. 

   
                                                                                 Viša savjetnica za zaštitu prirode i okoliša
                                                                                                  Ljiljana Curić, dipl.ing.


Dostaviti:
1. Općina Bebrina, Bebrina 83, 35254 Bebrina
2. Ministarstvo zaštite okoliša i zelene tranzicije, putem: pisarnica@mzozt.hr, marija.petras@mzozt.hr 
3. Državni inspektorat, Sektor zaštite prirode, Šubićeva 29,  10000 Zagreb
      4.    Javna ustanova „Natura Slavonica“, Petra Krešimira IV. br. 1, 35000 Slavonski Brod
      5.     - u spis predmeta, ovdje

